กสิกรฯพุ่ง36%กำไร2หมื่นล้านธุรกิจดียกเครือ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธนาคารกสิกรไทยมาแรง กำไร 2 หมื่นล้านบาท พุ่ง 36% ชี้ยุทธศาสตร์ขยับทั้งเครือ หนุนเติบโตอย่างยั่งยืน 
ธนาคารกสิกรไทย (KBANK) เปิดเผยถึงผลการดำเนินงานประจำปี 2553 มีกำไรสุทธิ 20,046 ล้านบาท คิดเป็นกำไรหุ้นละ 8.38 บาท เพิ่มขึ้น 36.07% เปรียบเทียบกับปี 2552 กำไรสุทธิ 14,732 ล้านบาท คิดเป็นกำไรหุ้นละ 6.16 บาท 
ทั้งนี้ กำไรที่เพิ่มขึ้นมากเกิดจากยุทธศาสตร์ของเครือธนาคารกสิกรไทยที่มุ่งเน้นการเพิ่มศักยภาพการดำเนินธุรกิจ และการสร้างผลกำไรที่ยั่งยืนในระยะยาว ธนาคารจึงได้ขยายการลงทุนในธุรกิจประกันชีวิตเพื่อเพิ่มรายได้ที่มิใช่ดอกเบี้ย
สำหรับผลงานเฉพาะไตรมาส 4 ปี 2553 ธนาคารมีกำไรสุทธิ 5,282 ล้านบาท ลดลง 4.24% จากไตรมาสก่อนเพราะค่าใช้จ่ายที่สูงขึ้นเป็นปกติในไตรมาส 4
ในส่วนรายได้ดอกเบี้ยและเงินปันผลสุทธิเพิ่มขึ้น 7,863 ล้านบาท หรือ 18.13% สินเชื่อเพิ่มขึ้น 14.43% เป็น 1,079,513 ล้านบาท อัตราผลตอบแทนสินทรัพย์ที่ก่อให้เกิดรายได้สุทธิ (NIM) อยู่ที่ระดับ 3.81% ส่วนค่าธรรมเนียมและบริการโต 16.77% สอดคล้องยุทธศาสตร์ที่มุ่งเน้นลูกค้าเป็นศูนย์กลาง ขยายฐานรายใหม่ต่อเนื่อง 
ธนาคารเกียรตินาคิน (KK) ปี 2553 กำไรสุทธิ 2,840 ล้านบาท หรือ 5.20 บาทต่อหุ้น เพิ่มขึ้น 21.52% จากปี 2552 
ดัชนีหุ้นไทยทะยานปิดที่จุดสูงสุดของวัน 1,034.80 จุด บวก 10.26 จุด หลังต่างชาติพลิกมาซื้อสุทธิ 148 ล้านบาท